Ber verden rope ut mot massedrap i Syria
Arbeiderne ble drept da bussen de satt i ble bombet idet de skulle til reise hjem onsdag, ifølge eksilgruppen. Angrepet fant sted i Buraq, som ligger like sør for byen Hama sentralt i Syria. Ofrene var fra byene Homs, Hama og Salamiyah. Bombingen er den siste i en tilsynelatende endeløs rekke av grufulle angrep i Syrias borgerkrig, som hittil skal ha kostet over 60.000 mennesker livet. - Syrian Observatory for Human Rights ber alle humanitære organisasjoner, FN og verdensmaktene om å slutte å tie om massakrene som begås mot sivile i Syria, sier gruppens leder Rami Abdel-Rahman i en uttalelse. Han viser til at alle de drepte i angrepet mot militæranlegget denne uken var sivile. - Ofrene var ikke militære. De var sivile som jobbet på fabrikken for å tjene til livets opphold, sier han. Ingen har tatt på seg ansvaret for angrepet.Den humanitære katastrofen i Syria har ført til at rundt 5000 syrere nå hver dag kommer over grensene til nabolandene for å slippe unna krigens redsler, opplyser FN. - Det er full krise, sier Adrian Edwards, talsmann for FNs høykommissær for flyktninger (UNHCR). - Det var en stor økning bare i januar. Vi snakker om 25 prosents økning av det registrerte antallet flyktninger i løpet av én måned, tilføyer han. I Tyrkia oppholder rundt 170.000 syriske flyktninger seg. - Vi har brukt rundt 600 millioner dollar på de syriske flyktningene, sier den tyrkiske statsministeren Recep Tayyip Erdogan. Han understreker at den tyrkiske grensen er åpen for de syriske flyktningene, og at landet kommer til å fortsette å legge forholdene til rette for dem så lenge det er nødvendig.Strømmen av flyktninger er imidlertid så stor at nabolandene Tyrkia, Libanon og Jordan ikke klarer å hjelpe alle. I en fersk rapport skriver Leger Uten Grenser at mange av de 220.000 flyktningene i Libanon ikke får nødvendig helsehjelp. Situasjonen i landet er blitt forverret fordi prosessen med å få registrert flyktningene trekker ut, ifølge hjelpeorganisasjonen. Uten å være registrert, har ikke flyktninger i Libanon krav på hjelp. - Det er uakseptabelt at manglende registrering skal stå i veien for å få livsnødvendig hjelp under en akutt krise som dette, sier lege Morten Rostrup fra Leger Uten Grenser.Opprørerne har de siste dagene kjempet hardt for å stramme grepet om Syrias hovedstad Damaskus, som er president Bashar al-Assads viktigste maktbastion. Fredag forsøkte regimets styrker å tvinge opprørsstyrker tilbake fra deler av en viktig ringvei rundt byen som de har erobret. Opprørerne tok kontroll over deler av ringveien og tok seg inn i Jobar-distriktet for to dager siden. Jobar ligger bare 2 kilometer fra de viktigste sikkerhetsinstitusjonene i hjertet av byen.
54 ansatte ved et militæranlegg i Syria ble drept i et bombeangrep denne uka, ifølge Syrian Observatory for Human Rights. Gruppen fordømmer «verdens stillhet» rundt de stadige massedrapene i landet.